Det er nu blevet besluttet på et byrådsmøde i Jammerbugt Kommune, at den samlede tandpleje skal placeres i Brovst. Det er stik mod personalets og flere borgeres ønsker.

Her til aften har der været godt gang i debatten i Jammerbugt Kommune. Byrådet har netop besluttet, at den samlede tandpleje i kommunen skal ligge i Brovst fremfor i Aabybro. 12 stemte for Aabybro og 15 stemte for Brovst. Det hører til sjældenhederne, at byrådet er så uenige i en sag, og at en afstemning ender så tæt. Én af dem, der har kæmpet for at få tandplejen til Aabybro, er Kiki Bach (S). Hun er meget ærgerlig over aftenens beslutning. - Jeg har rigtig ondt i maven. Beslutningen berørte mange medarbejdere og borgere, der var mødt op. Den slags gør ondt i maven, når man har kæmpet så hårdt, og så får en mavepuster, fortæller hun. I skrivende stund er byrådsmødet stadig i gang. Første punkt på dagsordnen var tandpleje, og det har taget over to timer at nå frem til en afgørelse. Det er sjældent, at et enkelt punkt på dagsordenen trækker så langt ud. Mangler tandlæger allerede Ifølge TV2 Nords oplysninger er der brug for 5,2 tandlæger i børnetandplejen i Jammerbugt Kommune, og som det er nu, er der 3,9 tandlæger til at dække området. Og inden længe går en af dem på barsel uden en vikar. Det har ført til lange ventetider i tandplejen. Nogle familier oplever, at der er op til tre års ventetid på et tandlægeeftersyn i børnetandplejen. Derfor sagde tidligere tandlæge i Jammerbugt Kommune Jette Panum, sådan til TV2 Nord tidligere på ugen: - Jeg er virkelig bekymret for, at der er politisk flertal for at lægge tandplejen i Brovst, i forhold til rekrutteringsproblematikken – det er så svært at få tandlæger, fortæller hun. Selvom beslutningen til dagens byrådsmøde peger på Brovst, har Kiki Bach (S) ikke givet op. - Lige nu kan jeg trøste mig med, at vi ikke har budget til at finansiere en samlet klinik før 2024. Så jeg håber en tandklinik bliver et projekt i næste valgkamp, så vi kan nå at ændre det. Borgmesteren tror på Brovst Borgmester i Jammerbugt Kommune, Mogens Christen Gade (V) er godt tilfreds med aftenens beslutning. Han stemte for at få en samlet klinik til Brovst, fordi Brovst skal være kommunens sundhedsby. Han mener, det giver bedst mening at lukke de fire børnetandplejer og have en samlet der, hvor der i forvejen er sundhedshus og et nærhospital på vej. - Der kan vi få en super mpderne arbejdsplads og supermoderne klinik, som vil gavne både borgere og brugere. Det bliver et sted, som bliver et fyrtårn for kommunen og en unik arbejdsplads, som jeg tror, vil tiltrække personale uanset om den ligger i Brovst eller Aabybro, siger han. Også han var berørt af de mange opmødte til aftenens byrådsmøde. - Det påvirker mig da meget, og jeg har respekt for, at de har kæmpet deres sag. Men jeg håber samtidig, at de vil være med til at bringe den endelige beslutning til tops, for det kan blive supergodt.